Kuntalaisaloite iäkkäiden kotona asumista helpottavasta avusta

Luminen talvi 2021 – 2022 on taittumassa kevääksi. Tämä talvi on ollut monille Ruskon kunnan iäkkäille asukkaille erittäin haastava. Lumen luonti ja liukkauden esto on raskasta. Moni ikäihminen haluaisi ja pystyisi asumaan vielä kotonaan, mikäli kulkuyhteys omalta pihalta kunnan hoitamalle tielle olisi hoidettu. Toisin sanoen pihatieltä aurattaisiin lumet ja hiekoitettaisiin.

Asun Munittulan kylässä, missä on useampi talous, jossa joko yksin asuva tai pariskunta tarvitsisi apua, jotta voisivat hoitaa päivittäiset toimensa. Samanlaisia talouksia on varmasti muuallakin kunnassamme. Ehdontankin, että kunta tarjoaisi iäkkäille tai muuten lumitöihin ja hiekotukseen kykenemättömille kuntalaisille esim. palveluseteleitä, joilla he voisivat ”ostaa” auraus- ja hiekoituspalvelua esim. samalta yrittäjältä, joka hoitaa nämä työt kunnan kaavateillä. Mikäli kunnan rahatilanne on niin huono, ettei ole varaa tarjota palvelua, voisi kunta olla välittäjänä asukkaiden ja tietä hoitavien urakoitsijoiden välillä. Asukas voisi tilata työn kunnalta ja maksaa aurauspalvelun kunnalle ja kunta maksaisi urakoitsijalle tehtyjen kertojen mukaan. Kuntalaiselle aurauksen hinnan pitäisi olla kuitenkin kohtuullinen, jotta he pystyisivät ostamaan palvelun. Tällöin saattaisi olla, että kunta joutuisi kompensoimaan maksua, jotta yrittäjä saa korvauksen työstään ja kuntalaiset pystyisivät tilaamaan palvelua. Tämän ongelman ratkaisuun saattaisi olla jokin muukin ratkaisu, mutta tärkeintä olisi, että ko. palvelun avulla ihmiset voisivat asua kodeissaan pidempään. Sitä monet myös toivovat. Tällöin myös yhteiskunnan varoja säästyy, kun esim. vanhuspalveluja ei tarvita liian aikaisin.

Väistyvän talven osalta ei kyseistä apua enää tarvita, mutta nyt olisi hyvä aika suunnitella tulevaksi talveksi helpotusta ongelmaan.

Ruskolla 11.4.2022

Marjo Torikka

marjo.h.torikka@gmail.com

+358 40 72 49372